Ulkoministeri Erkki Tuomioja (sd.) arvioi israelilaisen lehden haastattelussa, että Euroopan unionin pakotelinjaukset Venäjää vastaan voivat johtaa myös pakotteisiin Israelia vastaan.

Tuomioja vertaa Haaretz-lehdelle tilannetta, jossa Venäjää vastaan asetettiin pakotteita Ukrainan tilanteen takia. Tuomioja toteaa, että esille on noussut kysymys, miksi Israelia vastaan ei ole asetettu pakotteita, vaikka se on miehittänyt palestiinalaisalueita 47 vuotta.

Tuomiojan mukaan EU on tähän mennessä antanut Israelille porkkanoita rauhan saavuttamiseksi. Nyt unioni voi joutua turvautumaan myös keppiin.

Tuomioja sanoo, että ilman Yhdysvaltoja Israelin ja palestiinalaisten välille ei saavuteta rauhaa, mutta EU:n tulee olla mukana konfliktin ratkaisussa.

Tuomioja on jo aiemmin todennut, että Israelia ja palestiinalaisten Hamas-järjestöä tulisi painostaa pakotteilla rauhan saamiseksi.